Ritratt: Arċidjoċesi ta' Malta .td_uid_2_61a7c55150b27_rand.td-a-rec-img{text-align:left}.td_uid_2_61a7c55150b27_rand.td-a-rec-img img{margin:0 auto 0 0} Meta qrajt dwar il-paprata tal-Kummissarju għall-Ugwaljanza fi ħdan il-Kummissjoni Ewropea, Helena Dalli, rigward komunikazzjoni interna li tikkonċerna linji gwida dwar l-inklużjoni, nistqarr li ma skantajt xejn. Ħafna Kattoliċi ġustament u bir-raġun kollu rrabbjaw bil-kbir dwar dan l-attakk fuq il-kelma "Milied" u l-isem "Maria". Però, il-fatt li ġiet irtirata din il-komunikazzjoni ma jnaqqas xejn mill-fatt inkwetanti li kellha tkun ex-Ministru Maltija li kienet responsabbli għal din il-ħniżrija, anke jekk il-ħsieb primarju tagħha kien wieħed ta' inklużjoni u mhux attakk fuq it-twemmin Kattoliku. Din il-kontroversja fuq livell Ewropew dwar ir-reliġjon Kattolika għandha twassal biex kull wieħed minna jirrifletti sew fuq dak li qiegħed jiġri f'pajjiżna llum. Min hu midħla tax-xena politika lokali, jaf tajjeb li llum sew iż-żewġ partiti politiċi l-kbar kif ukoll xi ġurnali prominenti ġew infiltrati minn individwi li għandhom aġenda anti-Kattolika. Ċerti politiċi jriduha tal-"liberali" billi jipproponu miżuri leġiżlattivi li jmorru kontra r-reliġjon Kattolika. Jiġu jaqgħu u jqumu li l-maġġoranza tal-poplu Malti tkun kontra. Imbagħad, biex tgħaxxaqha, isibu l-appoġġ fil-kummenti fuq il-midja soċjali ta' numru ta' nies politikament lagħqa u fanatiċi. L-istess jista' jingħad għal ċerti sezzjonijiet tal-midja fejn għandek numru żgħir ta' ġurnalisti li ma jitilfux okkażjoni biex jattakkaw b'mod fin jew anke bil-miftuħ it-twemmin Kattoliku. Dawn jilagħbuha tal-paladini tal-libertà tal-espressjoni u l-libertà ta' kif wieħed jgħix. Biss, imbagħad huma stess bi kliemhom fl-artikli li jiktbu jirredikolaw aspetti tar-reliġjon Kattolika u jpinġu lill-Kattoliċi bħala persuni b'viżjoni dejqa u antikwata. Għaliex, dejjem skont huma, mhumiex bħall-Kattoliċi, huma jħaddnu ideat u opinjonijiet "progressivi". Saħansitra wasalna fl-assurdità li min hu favur il-qtil ta' ħlejqiet innoċenti permezz tal-abort ipinġuh bħala modern, liberali u progressiv! Naturalment, attakki fuq Monsinjur Arċisqof Charles J. Scicluna ma jonqsux. Peress li l-Eċċellenza tiegħu jitkellem pubblikament kif għandu jitkellem u bla ma jħares lejn wiċċ ħadd, qed jagħti fastidju lil numru ta' nies potenti fis-soċjetà Maltija. U sezzjoni oħra tas-soċjetà Maltija li hija totalment anti-klerikali qed taħtaf l-okkażjoni biex tkompli magħhom. F'Malta hawn min għandu interess li r-reliġjon Kattolika jdgħajjifha kemm jiflaħ. Hemm bżonn li jkollna aktar politiċi li huma Kattoliċi prattikanti u ferventi. Hemm bżonn ukoll li jkollna daqstant ieħor ġurnalisti biex jikkumbattu l-influwenza distruttiva ta' dawk fil-midja li huma kontra t-twemmin Kattoliku. Iċ-ċittadini komuni li la huma politiċi u lanqas ġurnalisti imma li jafu jiktbu tajjeb bil-Malti u bl-Ingliż jistgħu wkoll jagħtu sehem utli ħafna billi jiktbu artikli u bloggs fis-sezzjoni tal-kitba tal-midja lokali. Inqumu qawma minn hemm u ma nħallux lil min jipprova jeqred lir-reliġjon Kattolika hawn Malta! .td_uid_3_61a7c55150fcd_rand.td-a-rec-img{text-align:left}.td_uid_3_61a7c55150fcd_rand.td-a-rec-img img{margin:0 auto 0 0}